  Майя Бывальцева Удмуртиысь Кун Кенеше быръёнъёсы «Единая Россия» партилэсь нырысетӥ куинь кандидатъёсызлэсь нимъёссэс кык арня ортчыса вералозы. 6-тӥ тулыспалэ журналистъёслы со сярысь вераз элькунлэн тӧроез Александр Соловьёв. «Мон малпасько, Кун Кенеше депутатэ кандидатъёсты быръён ласянь ми туннэ нуналлы туж умой ужамы», — вераз со. Элькун тӧро пусйиз, кат кылдытъясь ёзэсъёсы быръёнъёс таяз арын Россиысь куатяз гинэ улосвылъёсын ортчозы, соин ик соослы бадӟым саклык висъяськоз. Тодэ вайытом, быръёнъёс 2017-тӥ арын куарусёнэ ортчыны кулэ. Элькун парламентлэн вуоно ӧтчамаз депутатъёслэн лыдзы ӧжытгес луоз — 90 интые 60 адями. Кылем арын сямен ик «Единая Россия» праймериз ортчытыны малпа. Чакланъёсъя, отчы вань калык пыриськыны быгатоз. 2016-тӥ арын партилэн нырысь-валысь куара сётонэз 22-тӥ куартолэзе ортчиз. Соку улосвылысь быръён участокъёсы 100 сюрслэсь трос бырйисьёс ветлӥзы. Таяз арын тросгес кунмуртъёсты кыскыны малпало. Александр Соловьёв вераз, туэ соослэсь лыдзэс 200 сюрсозь вуттыны мылкыд вань шуыса. Тегъёс: Политика Ижкар Удмуртия ЕдинаяРоссия АлександрСоловьёв КунКенеш  